Policia përdori gaz lotsjellës për të shpërndarë demonstruesit në Prishtinë
Demonstruesit, të udhëhequr nga veprimtari studentor Albin Kurti, kërkojnë dhënien fund menjëherë të bisedimeve me Serbinë rreth të ard
Në Prishtinë, policia përdori gaz lotsjellës për të shpërndarë demonstruesit që përdorën dhunën ndaj objekteve të UNMIK-ut. Mijëra protestues demonstruan sot kundër procesit të udhëhequr nga Kombet e Bashkuara për përcaktimin e statusit të ardhshëm të Kosovës. Gjatë demostratës, protestuesit hodhën bojë të kuqe në muret dhe dritaret e ndërtesës së parlamentit duke ndotur muret dhe duke thyer xhamet e dritareve. Demonstruesit, të udhëhequr nga veprimtari studentor Albin Kurti, kërkojnë dhënien fund menjëherë të bisedimeve me Serbinë rreth të ardhmes së Kosovës. Dje, zyrtarët e UNMIK-ut i shtuan masat e sigurimit përreth objekteve të OKB-së në Kosovë, pas marrjes së kërcënimeve të besueshme, siç thana ata. Që nga muaji shkurt i këtij viti, zyrtarët e OKB-së po ndërmjetësojnë bisedimet midis përfaqësuesve shqiptarë të Kosovës dhe qeverisë së Beogradit. Shqiptarët kërkojnë pavarësinë e Kosovës, ndërkohë që Beogradi këmbëngul për mbajtjen e këtij rajoni nën kontrollin e Serbisë. Ndërmjetësuesi i OKB-së në bisedime, Marti Ahtisari pritet të shpallë në janar rekomandimin e tij mbi statusin e Kosovës. Organizata Vetvendosja, ka kryer rregullisht demonstrata kundër pranisë së Kombeve të Bashkuara në Kosovë. Vitin e kaluar dhjetra vetë u arrestuan gjatë një prej protestave të kësaj organizate. //rd//